สรุปภาวะตลาดต่างประเทศ ประจำวันที่ 28 ธ.ค.2563
สรุปภาวะตลาดต่างประเทศ ประจำวันที่ 28 ธ.ค.2563
29 ธ.ค. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (28 ธ.ค.) ขณะที่ดัชนี S&amp;P500 และ Nasdaq ปิดทำนิวไฮเช่นกัน ขานรับข่าวประธานาธิบดีโดนัลด์ ทรัมป์ ลงนามในมาตรการกระตุ้นเศรษฐกิจสหรัฐ โดยปัจจัยดังกล่าวช่วยหนุนหุ้นกลุ่มสายการบินและกลุ่มเรือสำราญพุ่งขึ้นอย่างแข็งแกร่ง เนื่องจากมาตรการฉบับนี้ครอบคลุมถึงการให้ความช่วยเหลือภาคธุรกิจที่ได้รับผลกระทบจากการแพร่ระบาดของไวรัสโควิด-19
ดัชนีเฉลี่ยอุตสาหกรรมดาวโจนส์ปิดที่ 30,403.97 จุด เพิ่มขึ้น 204.10 จุด หรือ +0.68% ขณะที่ดัชนี S&amp;P500 ปิดที่ 3,735.36 จุด เพิ่มขึ้น 32.30 จุด หรือ +0.87% ส่วนดัชนี Nasdaq ปิดที่ 12,899.42 จุด เพิ่มขึ้น 94.69 จุด หรือ +0.74%
ตลาดหุ้นยุโรปปิดปรับตัวขึ้นเมื่อคืนนี้ (28 ธ.ค.) เนื่องจากนักลงทุนขานรับข่าวประธานาธิบดีโดนัลด์ ทรัมป์ลงนามในมาตรการกระตุ้นเศรษฐกิจสหรัฐ นอกจากนี้ ตลาดยังได้แรงหนุนจากการที่อังกฤษและสหภาพยุโรป (EU) บรรลุข้อตกลงการค้าระหว่างกันแล้ว รวมไปถึงการเริ่มฉีดวัคซีนต้านโรคโควิด-19 ให้กับประชาชนในประเทศต่างๆ ในยุโรปได้เพิ่มความหวังว่า จะทำให้โรคโควิด-19 หยุดการแพร่ระบาดลงโดยเร็ว
ดัชนี Stoxx Europe 600 เพิ่มขึ้น 0.66% ปิดที่ 398.58 จุด
ดัชนี CAC-40 ตลาดหุ้นฝรั่งเศสปิดที่ 5,588.38 จุด เพิ่มขึ้น 66.37 จุด หรือ +1.20% และดัชนี DAX ตลาดหุ้นเยอรมนีปิดที่ 13,790.29 จุด เพิ่มขึ้น 203.06 จุด หรือ +1.49% ส่วนตลาดหุ้นลอนดอนปิดทำการเมื่อวานนี้ เนื่องในวัน Boxing Day
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (28 ธ.ค.) โดยได้รับแรงกดดันจากความกังวลที่ว่า การที่ไวรัสโควิด-19 แพร่ระบาดอย่างต่อเนื่องในขณะนี้อาจส่งผลกระทบต่อแนวโน้มเศรษฐกิจและความต้องการใช้น้ำมัน โดยความกังวลในเรื่องดังกล่าวได้บดบังปัจจัยบวกจากข่าวประธานาธิบดีโดนัลด์ ทรัมป์ ลงนามในมาตรการกระตุ้นเศรษฐกิจของสหรัฐ
สัญญาน้ำมันดิบ WTI ส่งมอบเดือนก.พ. ลดลง 61 เซนต์ หรือ 1.26% ปิดที่ 47.62 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนก.พ. ลดลง 43 เซนต์ หรือ 0.84% ปิดที่ 50.86 ดอลลาร์/บาร์เรล
สัญญาทองคำตลาดนิวยอร์กปิดลบเมื่อคืนนี้ (28 ธ.ค.) เนื่องจากนักลงทุนเทขายทองคำในฐานะสินทรัพย์ที่ปลอดภัย หลังจากดัชนีดาวโจนส์ตลาดหุ้นนิวยอร์กพุ่งทำนิวไฮ ขณะที่บรรยากาศการซื้อขายค่อนข้างซบเซา เนื่องจากใกล้ถึงวันหยุดในเทศกาลปีใหม่
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 2.8 ดอลลาร์ หรือ 0.15% ปิดที่ 1,880.4 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 63.1 เซนต์ หรือ 2.44% ปิดที่ 26.539 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 14.2 ดอลลาร์ หรือ 1.38% ปิดที่ 1,043.1 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 5.90 ดอลลาร์ หรือ 0.3% ปิดที่ 2,351.80 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 ธ.ค.) เนื่องจากนักลงทุนเทขายดอลลาร์ในฐานะสกุลเงินปลอดภัย หลังมีข่าวว่าประธานาธิบดีโดนัลด์ ทรัมป์ ลงนามในมาตรการกระตุ้นเศรษฐกิจสหรัฐ
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.01% แตะที่ 90.3400 เมื่อคืนนี้
ดอลลาร์สหรัฐอ่อนค่าลงเมื่อเทียบกับฟรังก์สวิส ที่ระดับ 0.8896 ฟรังก์ จากระดับ 0.8903 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.2842 ดอลลาร์แคนาดา จากระดับ 1.2869 ดอลลาร์แคนาดา แต่เมื่อเทียบกับเงินเยน ดอลลาร์แข็งค่าขึ้นแตะที่ระดับ 103.83 เยน จากระดับ 103.57 เยน
ยูโรแข็งค่าเมื่อเทียบกับดอลลาร์สหรัฐ ที่ระดับ 1.2206 ดอลลาร์ จากระดับ 1.2179 ดอลลาร์ ขณะที่เงินปอนด์อ่อนค่าลงแตะที่ระดับ 1.3444 ดอลลาร์ จากระดับ 1.3548 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7576 ดอลลาร์สหรัฐ จากระดับ 0.7599 ดอลลาร์สหรัฐ